
Parlamentul României

Camera Deputaţilor

	Comisia pentru muncă şi 

protecţie socială


	Comisia pentru tehnologia informației și comunicațiilor


	Nr.4c-9/153
	Nr. 4c-19/33


Bucureşti, 8 mai 2023
PLx 56/2023
Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul comun asupra proiectului de Lege pentru aprobarea Ordonanţei de urgenţă a Guvernului nr.172/2022 privind dezvoltarea sistemului informatic MySMIS2021/SMIS2021+ şi a aplicaţiilor informatice MySMIS2021 şi SMIS2021 pentru gestionarea fondurilor europene aferente perioadei de programare 2021-2027 şi pentru completarea Legii-cadru nr.153/2017 privind salarizarea personalului plătit din fonduri publice, trimis Comisiei pentru muncă şi protecţie socială şi Comisiei pentru tehnologia informației și comunicațiilor pentru examinare pe fond, în procedură de urgenţă, cu adresa nr. PLx 56/2023 din 13 februarie 2023.
	PREŞEDINTE,

Adrian Solomon
	PREŞEDINTE,

Ioan - Sabin Sărmaș

PLx 56/2023
RAPORT  COMUN

asupra proiectului de Lege pentru aprobarea Ordonanţei de urgenţă a Guvernului nr.172/2022 privind dezvoltarea sistemului informatic MySMIS2021/SMIS2021+ şi a aplicaţiilor informatice MySMIS2021 şi SMIS2021 pentru gestionarea fondurilor europene aferente perioadei de programare 2021-2027 şi pentru completarea Legii-cadru nr.153/2017 privind salarizarea personalului plătit din fonduri publice
În temeiul art.95 şi art.117 alin.(3) din Regulamentul Camerei Deputaţilor, republicat, cu modificările și completările ulterioare, Comisia pentru muncă şi protecţie socială şi Comisia pentru tehnologia informației și comunicațiilor au fost sesizate, prin adresa nr.PLx 56/2023 din 13 februarie 2023, cu dezbaterea pe fond, în procedură de urgenţă, a proiectului de Lege pentru aprobarea Ordonanţei de urgenţă a Guvernului nr.172/2022 privind dezvoltarea sistemului informatic MySMIS2021/SMIS2021+ şi a aplicaţiilor informatice MySMIS2021 şi SMIS2021 pentru gestionarea fondurilor europene aferente perioadei de programare 2021-2027 şi pentru completarea Legii-cadru nr.153/2017 privind salarizarea personalului plătit din fonduri publice.
Proiectul de lege are ca obiect de reglementare aprobarea Ordonanței de urgență a Guvernului nr.172/2022, care prevede stabilirea cadrului instituţional pentru dezvoltarea şi funcţionarea sistemului unic de management al informaţiei privind fondurile externe nerambursabile aferente perioadei de programare 2021-2027, acordate României în conformitate cu prevederile Regulamentului (UE) 2021/1060 al Parlamentului European şi al Consiliului din 24 iunie 2021 de stabilire a dispoziţiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziţie justă şi Fondul european pentru afaceri maritime, pescuit şi acvacultură şi de stabilire a normelor financiare aplicabile acestor fonduri, precum şi Fondului pentru azil, migraţie şi integrare, Fondului pentru securitate internă şi Instrumentului de sprijin financiar pentru managementul frontierelor şi politica de vize.
De asemenea, proiectul prevede completarea art.16 din Legea-cadru nr.153/2017 privind salarizarea personalului plătit din fonduri publice cu un nou alineat, alin.(11), în sensul majorării salariilor de bază/soldelor de funcţie pentru personalul din cadrul Serviciului de Telecomunicaţii Speciale şi Ministerului Afacerilor Interne nominalizat în echipele de proiecte finanţate din fonduri externe nerambursabile/rambursabile.
La întocmirea prezentului raport comun, cele două comisii au avut în vedere: 

· avizul favorabil al Consiliului Legislativ (nr.1338/07.12.2022);
· avizul favorabil al Comisiei juridice, de disciplină şi imunităţi 
(nr.4c-13/108/18.04.2023);
· avizul favorabil al Comisiei pentru apărare, ordine publică şi siguranţă naţională (nr.4c-15/47/21.02.2023);
· avizul favorabil al Comisiei pentru politică economică, reformă și privatizare (nr.4c-1/57/24.04.2023).
În conformitate cu prevederile Regulamentului Camerei Deputaţilor, republicat, cu modificările și completările ulterioare, comisiile au dezbătut proiectul de lege în şedinţe separate. 
La ședința Comisiei pentru tehnologia informației și comunicațiilor din data de 14 martie 2023 au fost prezenți 13 deputați din numărul total de 19 membri.
În urma dezbaterilor şi a opiniilor exprimate, membrii comisiei au hotărât, cu unanimitate de voturi, aprobarea proiectului de lege în forma adoptată de Senat.
În conformitate cu prevederile art.56 şi 57 din Regulamentul Camerei Deputaţilor, republicat, cu modificările şi completările ulterioare, la lucrările comisiei au participat, în calitate de invitați, din partea Ministerului Investițiilor și Proiectelor Europene, doamna Andreea Naggar – Secretar de Stat și domnul Eugen Lungoci – director, respectiv din partea Serviciului de Telecomunicații Speciale, domnul general-maior Cosmin Marian Rădoi și doamna Corina Băluță – consilier juridic.
La şedinţa Comisiei pentru muncă şi protecţie socială din data de 3 mai 2023 au participat deputaţii conform listei de prezenţă. 

În urma dezbaterilor şi a opiniilor exprimate, membrii comisiei au hotărât, cu majoritate de voturi (o abţinere), aprobarea proiectului de lege în forma adoptată de Senat.

La dezbateri au participat, în conformitate cu prevederile art.56 şi 57 din Regulamentul Camerei Deputaţilor, republicat, cu modificările şi completările ulterioare, din partea Ministerului Muncii și Solidarității Sociale, domnul Florin-Sergiu Dobrescu - Secretar de Stat și domnul Eduard Corjescu – director general.
Proiectul de lege a fost adoptat de Senat, în calitate de primă Cameră sesizată, în şedinţa din 8 februarie 2023.
Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

Camera Deputaţilor este Cameră decizională, potrivit prevederilor art.75 din Constituţia României şi ale art.92 alin.(9) pct.2 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor asupra proiectului de lege şi a documentelor conexe, membrii celor două comisii au hotărât să propună plenului Camerei Deputaţilor prezentul raport comun, de adoptare a proiectului de lege în forma adoptată de Senat.
	PREŞEDINTE,

Adrian Solomon
	PREŞEDINTE,

Ioan – Sabin Sărmaș


	SECRETAR,

Dan-Constantin Şlincu
	SECRETAR,
Radu-Dinel Miruță

